На основу члана 6. став 2. алинеја 2. Одлуке о оснивању друштва са ограниченом одговорношћу „Агенција за рурални развој Града Сремска Митровица“ доо, („Службени лист Града Сремска Митровица“, број: 3/2013, 7/2013, 9/2013 и 1/2017), Програма пословања „Агенција за рурални развој Града Сремска Митровица“ доо, Сремска Митровица за 2022. годину („Сл. лист Града Сремска Митровица“ бр. 2/2022 ), Програма мера подршке за спровођење пољопривредне политике и политике руралног развоја града Сремска Митровица за 2022. годину („Сл. лист Града Сремска Митровица“ бр. 7/2022) и члана 3. Правилника о додели средстава за подршку младим пољопривредницима на територији Града Сремска Митровица у 2022. директор Агенције за рурални развој Града Сремска Митровица (у даљем тексту: директор), расписује

**К О Н К У Р С**

**О ДОДЕЛИ СРЕДСТАВА ЗА ПОДРШКУ МЛАДИМ ПОЉОПРИВРЕДНИЦИМА НА ТЕРИТОРИЈИ ГРАДА СРЕМСКА МИТРОВИЦА У 2022. ГОДИНИ**

**1. ПРЕДМЕТ КОНКУРСА**

 Предмет конкурса је почетна помоћ за покретање пословања за младе пољопривреднике и развој малих пољопривредних газдинстава кроз подстицање инвестиција у физичку имовину пољопривредних газдинстава.

**2. НАМЕНА ПОДСТИЦАЈА**

Бесповратна средства која се додељују по овом конкурсу намењена су за:

1. Инвестиције у физичку имовину пољопривредних газдинстава,
2. Инвестиције у физичку имовину пољопривредних газдинстава у сeктору прераде меса и млека.

Листа прихватљивих инвестиција приказана је у члану 2. Правилника о додели средстава за подршку младим пољопривредницима на територији Града Сремска Митровица у 2022. години.

**3.** **ИЗНОС СРЕДСТАВА КОЈИ СЕ ДОДЕЉУЈЕ ПО КОНКУРСУ**

Укупан износ средстава који се додељује по конкурсу (који је предвиђен за ове намене) је **6.000.000,00 динара**.

Бесповратна средства за подршку инвестиција по конкурсу утврђују се у износу од **50%** од укупно прихватљивих трошкова инвестиције.

Приликом обрачуна, узима се вредност инвестиције **без пореза на додату вредност (ПДВ).**

. Максималан износ бесповратних средстава по једној пријави не може бити већи од **200.000,00** **динара** за инвестиције у физичку имовину пољопривредних газдинстава.

Максималан износ бесповратних средстава по једној пријави не може бити већи од **250.000,00** **динара**.за инвестиције које се односе на прераду меса и млека.

**4. ПРАВО УЧЕШЋА НА КОНКУРСУ**

Право на подстицаје за физичку имовину остварују физичка лица старија од 18 година која у моменту подношења захтева не смеју имати више од 40 година, који су уписани у Регистар пољопривредних газдинстава као носиоци пољопривредног газдинства и налазе се у активном статусу.

 Право на подстицаје за прераду на газдинству остварују предузетници - мали субјекти у пословању храном, где је овлашћено лице старије од 18 година и које у моменту подношења захтева не смеју имати више од 40 година , регистровани у Агенцији за Привредне регистре и као такви уписани у Регистар пољопривредних газдинстава као носиоци пољопривредног газдинства и налазе се у активном статусу.

 Право на подстицаје имају подносиоци пријаве којима нису у претходном периоду одобрена подстицајна средства на конкурсима за младе пољопривреднике расписаним од стране Покрајинског секретаријата за пољопривреду, водопривреду и шумарство као и Министарства пољопривреде, шумарства и водопривреде.

**5. ПОТРЕБНА ДОКУМЕНТАЦИЈА КОЈА СЕ ПОДНОСИ НА КОНКУРС:**

1. читко попуњен образац пријаве;
2. фотокопија личне карте или очитана лична карта подносиоца захтева;
3. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама и трећа страна извода с подацима о животињама, не старији од 30 дана);
4. фотокопија картице наменског пословног - рачуна подносиоца пријаве;
5. доказ о измиреним доспелим пореским обавезама закључно са 31.12.2021. године за подносиоца пријаве издато од стране надлежног органа јединице локалне самоуправе;
6. оригинал рачун за набавку предметне инвестиције са спецификацијом опреме која садржи основне карактеристике и добављача опреме;
7. отпремницу за набавку предметне инвестиције;
8. доказ о извршеном плаћању предметне инвестиције и то извод оверен од стране банке корисника средстава и добављача опреме, а у случају када је извршено готовинско или плаћање картицом може доставити само фискални исечак;
9. ако је члан задруге - доставити потврду о чланству;
10. извод из Агенције за привредне регистре, с пореским идентификационим бројем;
11. решење о ОДОБРЕНОМ ОБЈЕКТУ у складу са Правилником о малим количинама примарних производа које служе за снабдевање потрошача, подручју за обављање тих делатности као и одступања која се односе на мале субјекте у пословању храном животињског порекла" ("Службени гласник РС", број 111/17) или морају бити регистровани у Регистру објеката у складу са Законом о ветеринарству;
12. решење Управе за ветерину да је објекат уписан у Регистар објеката за узгој, држање и промет животиња (решење мора да гласи на име корисника средстава а укупни капацитет објекта уписаног у Регистар објеката, у складу са законом којим се уређује ветеринарство не сме да прелази капацитет специфичан за сектор млеко, односно за сектор месо, односно за сектор производње конзумних јаја - уколико аплицира заИнвестиције у физичку имовину пољопривредних газдинстава ( опремање фарми).

Агенција може затражити и додатну документацију.

 **6. ДОДЕЛА ПОДСТИЦАЈНИХ СРЕДСТАВА**

 Поднете пријаве разматра и предлог одлуке о додели средстава даје Комисија за разматрање пријава (у даљем тексту: Комисија).

Чланове Комисије именује директор из редова запослених, као и стручних лица из градских управа.

Комисија утврђује листу подносилаца пријава који испуњавају услове на основу достављене документације, у складу са Конкурсом и Правилником. Комисија заседа када процени да су се стекли услови за доношење Записника и предлога Одлуке о додели средстава у којој ће навести број поднетих пријава, прихватљиве пријаве са приказом износа, неприхватљиве пријаве разврстане по разлозима неприхватљивости.

У складу с критеријумима, који су дефинисани Правилником, подносиоци пријава који остваре мање од 40% од укупног броја бодова не улазе у даље разматрање Комисије.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства а подносиоцима пријава којима средства нису одобрена наводе се разлози одбијања/одбацивања.

Коначну одлуку о додели средстава доноси директор.

Одлука је коначна и против исте се не може изјавити жалба, нити се може водити управни спор.

Комисија даје предлог за доделу подстицајних средстава на основу поднете документације и по редоследу пристиглих уредних пријава до износа средстава предвиђених за ове намене.

 Подстицајна средства ће се додељивати по пристиглим пријавама, у складу са утврђеним критеријумима до утрошка средстава предвиђених за ове намене, а закључно са 01.06.2022. године.

**7. НАЧИН И РОК ПОДНОШЕЊА ПРИЈАВЕ**

Пријаву са потребном документацијом доставити **У ЗАТВОРЕНОЈ КОВЕРТИ ПОШТОМ НА АДРЕСУ:**

„Агенција за рурални развој Града Сремска Митровица“ доо, Сремска Митровица, Ул. Светог Димитрија бр. 6, 22 000 Сремска Митровица, са назнакoм **“КОНКУРС за подршку младим пољопривредницима на територији Града Сремска Митровица у 2022. години“** или **ЛИЧНО** у просторије „Агенција за рурални развој Града Сремска Митровица“ доо, Сремска Митровица, у згради ДДОР-а, први спрат, канцеларија бр. 20, ул. Светог Димитрија бр. 6, 22000 Сремска Митровица.

**Пријаве на конкурс се подносе до 01.06.2022. године.**

Додатне информације у вези конкурса могу се добити у просторијама Агенције за рурални развој Града Сремска Митровица“ доо, Сремска Митровица или путем телефона 022/610-573.

Текст конкурса, и конкурсна документација могу се преузети на интернет страници Агенције [www.arrsm.rs](http://www.arrsm.rs/), или у просторијама Агенције.

  **Директор Душица Павловић**